**Hortobágy Község Önkormányzatának 10. sz. napirend**

**Polgármesterétől**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**E L Ő T E R J E S Z T É S**

(a képviselő-testület 2023. május 30-ai rendes, nyilvános ülésére**)**

**Tárgy:** Önkormányzati hozzájárulás praxisjog adásvételéhez

*Tisztelt Képviselő-testület!*

Hortobágy Község Önkormányzata és Dr. Szilágyi Lilla Gabriella személyes ellátásra kötelezett orvos között 2022. szeptember 8. napján jött létre feladat-ellátási szerződés. (előterjesztés 1. melléklete)

Az önálló orvosi tevékenységről szóló 2000. évi II. törvény 2/B. § (1) bekezdés a) pont II. fordulata szerint: „A praxisjoggal rendelkező háziorvos és az adott praxisjoggal érintett települési önkormányzat közötti feladat-ellátási szerződés (a továbbiakban: feladat-ellátási szerződés) kötelezően tartalmazza legalább az alábbi tartalmi elemeket: a személyes ellátásra kötelezett orvos megnevezése.” Az egészségügyi alapellátásról szóló 2015. évi CXXIII. törvény 5. § (1) bekezdés b) pontja alapján a települési önkormányzat köteles gondoskodni az egészségügyi alapellátás keretében a fogorvosi alapellátásról. Ezt erősíti meg a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja is: „A helyi közügyek, valamint a helyben biztosítható közfeladatok körében ellátandó helyi önkormányzati feladatok különösen: 4. egészségügyi alapellátás, az egészséges életmód segítését célzó szolgáltatások”.

Dr. Szilágyi Lilla Gabriella 2023. március 6. napján, 6 hónapos felmondási idővel 2023. szeptember 5. napjára a feladat-ellátási szerződést felmondta. (előterjesztés 2. melléklete)

Időközben a Doktornő megkereste az Önkormányzatot, hogy a praxisjogát elkívánja adni Negin Mansouri részére (erről előszerződést is kötöttek, előterjesztés 3., 4. és 5. melléklete), aki akkor láthatja el fogorvosi feladatait, ha minden szakhatósági engedély addig beszerzésre kerül.

Az önálló orvosi tevékenységről szóló 2000. évi II. törvény 2/A. § (1) bekezdése szerint: „A praxisjog elidegenítésére vonatkozó szándékát - a praxisjogot megszerezni kívánó orvost is megjelölve - az azt elidegeníteni kívánó személy bejelenti az adott praxisjoggal érintett települési önkormányzatnak.”

Ahhoz, hogy Negin Mansouri a praxisjogot megszerezze szükséges az is, hogy Hortobágy Község Önkormányzata, mint az egészségügyi alapellátásért felelős az adás-vételhez hozzájáruljon, azt támogassa, és arról nyilatkozzon.

Ha az önkormányzat hozzájárul az adás-vételhez, akkor a praxisjog igazolt megszerzését követően a Hortobágy Község Önkormányzata és Dr. Szilágyi Lilla Gabriella között a hortobágyi vegyes fogorvosi körzet fogászati alapellátási feladatainak ellátására kötött feladat-ellátási szerződést meg szükséges szüntetni.

Továbbá szükséges megbízni Negin Mansourit a hortobágyi vegyes fogorvosi körzet fogászati alapellátási feladatainak ellátásával, s erről vele feladat-ellátási előszerződést kötni.

Kérem a Tisztelt Képviselő-testületet, hogy az előterjesztésben foglaltakat elfogadni a határozatot meghozni szíveskedjen!

**HATÁROZATI JAVASLAT**

Hortobágy Község Önkormányzata Képviselő-testülete az önálló orvosi tevékenységről szóló 2000. évi II. törvény 2/A. §-a alapján

1.) hozzájárul ahhoz, hogy Dr. Szilágyi Lilla Gabriella a hortobágyi 090096103 ÁNTSZ azonosító számú vegyes fogorvosi körzet praxisjogát eladja Negin Mansouri részére.

2.) Amennyiben a praxisjog engedélyezésére jogosult egészségügyi államigazgatási szerv véleménye ezt lehetővé teszi, a praxisjog igazolt megszerzését követően Hortobágy Község Önkormányzata a Dr. Szilágyi Lilla Gabriellával kötött feladat-ellátási szerződést közös megegyezés alapján megszünteti.

3.) Hortobágy Község Önkormányzata Negin Mansouri fogorvost megbízza a Hortobágy község 090096103 ÁNTSZ azonosító számú fogorvosi körzet területi ellátási kötelezettségű fogorvosi alapellátási tevékenység végzésével és ennek érdekében feladat-ellátási előszerződést köt a határozat melléklete szerinti tartalommal.

Felkéri a Képviselő-testület Jakab Ádám András polgármestert, hogy döntéséről értesítse az érintetteket és Negin Mansourival az előszerződést kösse meg.

**Határidő:** az értesítésre azonnali, a előszerződés megkötésére 2023. május 31.

**Felelős:** Jakab Ádám András polgármester

**Hortobágy, 2023. május 9.**

**Jakab Ádám András**

polgármester

Az előterjesztést törvényességi szempontból ellenőrizte:

**dr. Koroknai-Bokor Erzsébet**

kirendeltség-vezető